Mesto Námestovo v zmysle § 6 ods. 1 zákona č. 369/1990 Zb. o obecnom zriadení v znení neskorších predpisov a § 43 zákona č. 8/2009 Z .z. o cestnej premávke v znení neskorších predpisov vydáva toto 

Všeobecne záväzné nariadenie
Mesta Námestovo
č. 3/2024
o odstavovaní a státí vozidiel na verejných priestranstvách a miestnych komunikáciách, odťahovaní 
a odstraňovaní vozidiel na území mesta Námestovo

Článok 1
Prekážky cestnej premávky
1.	Prekážkou cestnej premávky na účely tohto všeobecne záväzného nariadenia je motorové a nemotorové vozidlo (ďalej aj ako „vozidlo“), ktoré by mohlo ohroziť bezpečnosť alebo plynulosť cestnej premávky, opustené alebo odstavené vozidlo na mieste, kde je státie, zastavenie alebo vjazd zakázaný, taktiež i vozidlo ponechané na vyhradenom parkovisku bez príslušného parkovacieho preukazu alebo povolenia.
2.	Prekážkou cestnej premávky sú aj opustené vozidlá, vozidlá bez evidenčného čísla tzv. „vraky“, ako i dlhodobo, dočasne prípadne trvale nepojazdné vozidlá odstavené na komunikáciách, parkoviskách, prípadne iných verejných priestranstvách. 
3.	To, či vozidlo tvorí prekážku cestnej premávky, posudzuje príslušník Policajného zboru SR alebo Mestskej polície v rozsahu svojej zákonnej  kompetencie.

Článok 2
Odstavovanie a státie vozidiel na verejných priestranstvách a miestnych komunikáciách
1.	Na verejných priestranstvách, verejných parkoviskách a verejných pozemných komunikáciách nie je dovolené ponechať akékoľvek opustené vozidlo, vozidlo bez ŠPZ alebo jeho súčasti dlhšie ako šesť mesiacov. 
2.	Na verejných priestranstvách, verejných parkoviskách a verejných pozemných komunikáciách nie je dovolené ponechať akékoľvek opustené motorové vozidlo, motorové vozidlo bez ŠPZ, ktoré poškodzuje alebo ohrozuje životné prostredie alebo narušuje estetický vzhľad mesta.
3.	Každé vozidlo, ktoré nemá evidenčné číslo a parkuje na verejných priestranstvách musí mať na viditeľnom mieste uvedené kontaktné údaje na vlastníka (držiteľa) vozidla a to: meno a priezvisko, bydlisko, tel. číslo. 
4.	Mestský úrad v Námestove vyvesí na svojej úradnej tabuli ako aj na web stránke výzvu  spolu s  popisom opusteného vozidla na jeho odstránenie v určenej lehote pod následkami jeho odtiahnutia a umiestnenia na parkovisko určené na tento účel. Mestská polícia umiestni túto výzvu aj na opustené vozidlo. 

Článok 3
Odtiahnutie vozidla
1.	Mesto Námestovo  je v zmysle § 43 ods. 4 zákona č. 8/2009 Z .z. o cestnej premávke oprávnené odstrániť vozidlo, ktoré tvorí prekážku cestnej premávky v zmysle článku 1. Vozidlo bude odtiahnuté na náklady jeho vlastníka ( držiteľa) spoločnosťou poverenou odťahovaním vozidiel na základe uzatvorenej zmluvy s Mestom Námestovo. Odtiahnuté vozidlo sa umiestni na parkovisku určenom na tento účel.
2.	Vozidlo sa vydá vlastníkovi alebo inej oprávnenej osobe za podmienky, že preukáže svoju totožnosť, predloží predpísané doklady pre vedenie a prevádzku motorového vozidla, zaplatí stanovený poplatok za odtiahnutie a státie na určenom parkovisku.
3.	V prípade nevyzdvihnutia vozidla najneskôr do troch mesiacov od jeho odtiahnutia, bude vozidlo v zmysle platnej právnej úpravy zlikvidované. 

Článok 4
Sankcie a kontrola
1.	Za porušenie tohto VZN mesto uloží v zmysle  zákona č. 369/1990 Zb. o obecnom zriadení právnickej osobe alebo fyzickej osobe – podnikateľovi pokutu do 6638 EUR.
2.	Kontrolu plnenia ustanovení tohto VZN vykonáva Mestská polícia Mesta Námestovo a písomne poverení zamestnanci Mesta Námestovo.

Článok 5
Záverečné ustanovenia
1.	Toto všeobecne záväzné nariadenie bolo schválené Mestským zastupiteľstvom mesta Námestovo dňa 22.04.2024 uznesením č. 22/2024.
2.	Toto všeobecne záväzné nariadenie nadobúda účinnosť odo dňa 15.05.2024.

                                                                            ............................................
                                                                                      Ing. Ján Kadera
                                                                             primátor mesta Námestovo

Toto všeobecne záväzné nariadenie mesta Námestovo č. 3/2024 o odstavovaní a státí vozidiel na verejných priestranstvách a miestnych komunikáciách, odťahovaní  a odstraňovaní vozidiel na území mesta Námestovo:
a)	bolo vyvesené na úradnej tabuli Mestského úradu Námestovo pred zasadnutím Mestského zastupiteľstva dňa 05.04.2024,
b)	bolo schválené uznesením Mestského zastupiteľstva mesta Námestovo č. 22/2024 dňa 22.04.2024,
c)	bolo zvesené z úradnej tabule po schválení Mestským zastupiteľstvom dňa 24.04.2024
d)	vyhlásené dňa 26.04.2024 jeho vyvesením na úradnej tabuli mesta Námestovo,
e)	nadobúda účinnosť odo dňa 15.05.2024.